## La Generalitat convoca subvencions per un import total de 750.000 euros per a promoure l’envelliment actiu i la lluita contra la soledat no desitjada

*** La Vicepresidència i Conselleria de Servicis Socials, Igualtat i Vivenda finança programes desenvolupats entre gener de 2023 i desembre de 2024
* El termini per a accedir a les subvencions s’inicia el dimecres 24 de juliol i es prolongarà durant quinze dies hàbils**

La Generalitat ha convocat subvencions per un import total de 750.000 euros per a programes d’envelliment actiu i lluita contra la soledat no desitjada, finançats a través de la Vicepresidència i Conselleria de Servicis Socials, Igualtat i Vivenda.

Les ajudes estan destinades a actuacions desenvolupades entre l’1 de gener de 2023 i el 31 de desembre de 2024 per entitats del denominat tercer sector d’acció social reconegudes per la Llei 43/2015, de 9 d’octubre, segons ha publicat este dimarts el *Diari Oficial de la Generalitat Valenciana* (DOGV).

El termini de presentació de sol·licituds s’inicia el dimecres, 24 de juliol, i es prolongarà durant quinze dies hàbils. Les sol·licituds han de presentar-se de manera telemàtica a través d’este [enllaç](http://www.gva.es/es/inicio/procedimientos?id_proc=95807) de la guia PROP.

Entre els criteris de puntuació per a obtindre les subvencions es tindrà en compte el treball en xarxa amb altres entitats; l’àmbit d’actuació; l’impuls d’accions integrades que coordinen l’acció de les diferents àrees d’igualtat i polítiques inclusives; els recursos humans destinats a cada programa i l’originalitat del projecte.

Així mateix, es tindrà en compte la responsabilitat social en matèria d’igualtat d’oportunitats entre hòmens i dones i la responsabilitat social en matèria de qualitat laboral, entre altres criteris.

La quantia de la subvenció es determinarà mitjançant l’aplicació d’un percentatge sobre l’import subvencionable del programa i en cap cas superarà els 20.000 euros, llevat que el programa comprenga diversos exercicis pressupostaris, i en este cas es duplicarà l’import.

La documentació que ha d’acompanyar les sol·licituds, els terminis de resolució, les formes de pagament i altres detalls concrets relatius a les subvencions es poden consultar en el [DOGV](https://dogv.gva.es/es/resultat-dogv?signatura=2024/7382).

Cal recordar que la Comunitat Valenciana té un milió de persones majors de 65 anys, prop del 20 % de la població, segons dades de l’Institut Valencià d’Estadística corresponents a 2022.

Fecha: 23/07/2024